"Hiljaaegu maha põlenud Tammeoja bussiootepaviljoni asemele tuleb uus ja huvitav katusealune ning ühistranspordi kasutajad Viira peatusest ei pea varsti enam sopalompidest bussi astuma," annab Sindi linnapea Anu Vassvik teada maikuu Sindi Sõnumid ajalehe veerul. Viiral elav Sindi Linnavolikogu liige Liia Oras teab rääkida, et Tammeoja ootepaviljoni on mitmeid kordi varemgi püütud  põletada, aga alati on õigel ajal jaole jõutud. Seekordne põleng oligi võibolla mõneti õigeaegne, sest niigi oli lagunenud ja läbi mädanenud konstruktsiooniga ehitis plaanis uuega asendada. Siiski teevad sagedased süütamise juhud muret, sest kurikael ei hooli uuest ega vanast.